Ραϊμόν Ραντιγκέ

Ο Ρεϊμόν Ραντιγκέ (Raymond Radiguet, 18 Ιουνίου 1903 - 12 Δεκεμβρίου 1923) ήταν Γάλλος πεζογράφος, το πρώιμο και εξαιρετικό ταλέντο του οποίου αποτυπώθηκε στα δύο μυθιστορήματα που πρόλαβε να γράψει.

Σπούδασε στο Λύκειο Καρλομάγνου στο Παρίσι και συνδέθηκε με λογοτέχνες, ζωγράφους και συνθέτες του Μονπαρνάς. Καθοριστική ήταν η γνωριμία του με τον Ζαν Κοκτώ, ο οποίος, ενθουσιασμένος από το ταλέντο που ανακάλυψε όταν ο Ραντιγκέ του διάβασε ποιήματά του, έγινε ο μέντοράς του : Τον συμβούλευε, τον ενεθάρρυνε, έκανε ταξίδια μαζί του και τον βοήθησε να δημοσιεύσει στίχους του σε πρωτοποριακά περιοδικά. Το μόνο παράπονο του Κοκτώ από τον Ραντιγκέ ήταν ότι ο τελευταίος «αγαπούσε τις γυναίκες».

Το μυθιστόρημα Ο διάβολος στο κορμί κυκλοφόρησε στις αρχές του 1923. Το έργο αφορούσε την  ερωτική σχέση ενός δεκαεξάχρονου νεαρού με μια παντρεμένη νέα γυναίκα που ο άντρας της ήταν στο μέτωπο και ως τέτοιο ήταν ασυνήθιστο. Προκλήθηκε σκάνδαλο, δεδομένου ότι είχαν περάσει μόλις πέντε χρόνια από τον Α΄Παγκόσμιο Πόλεμο, αλλά οι κριτικές (μεταξύ των οποίων αυτές των Μαξ Ζακόμπ και Πωλ Βαλερύ) ήταν ενθουσιώδεις. Κατά πάσα πιθανότητα στο έργο ενσωματώθηκαν ορισμένα αυτοβιογραφικά στοιχεία του Ρεϊμόν Ραντιγκέ.

Το δεύτερο και τελευταίο μυθιστόρημα του Ραντιγκέ ήταν Ο χορός του κόμη ντ’ Ορζέλ, που εκδόθηκε το 1924, λίγους μήνες μετά τον θάνατό του. Και πάλι μια ιστορία μοιχείας, ένα ερωτικό τρίγωνο της υψηλής κοινωνίας αυτήν την φορά στα λεγόμενα «Τρελά χρόνια» της δεκαετίας του 1920, με όλο το βάρος δοσμένο στην ανάλυση χαρακτήρων.

Στα τέλη του 1923 ο πολλά υποσχόμενος νέος συγγραφέας προσβλήθηκε από τυφοειδή πυρετό. Στις 9 Δεκεμβρίου είπε στον Κοκτώ : «Σε τρεις μέρες θα με τουφεκίσουν οι στρατιώτες του Θεού», και στις 12 Δεκεμβρίου πέθανε.

 Έργα 

Μυθιστορήματα
 Le diable au corps (Ο Διάβολος στο κορμί, 1923)
 Le bal du comte d'Orgel (Ο χορός του κόμη ντ’ Ορζέλ, 1924, μεταθανάτια)

Ποίηση
 Les joues en feu (Φλογισμένα μάγουλα, 1920)
 Devoirs de vacances (Καθήκοντα των διακοπών, 1921)
 Vers libres (Ελεύθεροι στίχοι, 1926, μεταθανάτια)
 Jeux innocents (Αθώα παιχνίδια, μεταθανάτια)

Ελληνικές μεταφράσεις
 Ο διάβολος μέσα τους – μετάφραση Κώστα Θεοφάνους (εκδ. Aujourd'hui, 1955)
Ο διάβολος μέσα του – μετάφραση Μέλπως Αξιώτη (εκδ. Κέδρος, 1969)
Με το διάβολο στο κορμί – μετάφραση Μίνας Ζωγράφου (εκδ. Γαλαξίας, 1971)
Ο χορός του κόμη ντ’ Ορζέλ – μετάφραση Ρένας Χατχούτ (εκδ. Εξάντας, 1980)
Ο διάβολος στο κορμί – μετάφραση Χρύσας Κοντογεωργοπούλου (εκδ. Printa, 2003)
 Παραπομπές 

Κατηγορία:Γάλλοι μυθιστοριογράφοι
Κατηγορία:Γάλλοι ποιητές